
	Comisia pentru buget, finanţe şi bănci
	
	Bucureşti,      19.02.2007  
Nr. 22/774


Biroul Permanent

al

Camerei  Deputaţilor

Vă înaintăm, alăturat, raportul asupra propunerii legislative privind acordarea de despăgubiri sau compensaţii financiare cetăţenilor români, victime ale stării de război din 1944, pentru bunurile distruse de către armatele străine ce au invadat Podişul Transilvaniei, cu care comisia noastră a fost sesizată în fond cu adresa Biroului Permanent nr.Pl.x. 910  din 27 noiembrie 2006.
	PREŞEDINTE,

Mihai Nicolae Tănăsescu

RAPORT
asupra propunerii legislative privind acordarea de despăgubiri sau 

compensaţii financiare cetăţenilor români, victime ale stării de război din 1944, 

pentru bunurile distruse de către armatele străine

 ce au invadat Podişul Transilvaniei
Cu adresa nr. Pl.x. 910 din 27 noiembrie 2006, Biroul Permanent conform art. 95 din Regulamentul Camerei Deputaţilor, republicat, a sesizat, pentru examinare şi avizare în fond, Comisia pentru buget, finanţe şi bănci cu  propunerea legislativă privind acordarea de despăgubiri sau compensaţii financiare cetăţenilor români, victime ale stării de război din 1944, pentru bunurile distruse de către armatele străine  ce au invadat Podişul Transilvaniei.
La întocmirea raportului s-au avut în vedere avizul Consiliului Legislativ, avizul negativ al Comisiei juridice, de disciplină şi imunităţi, avizul negativ al Comisiei pentru drepturile omului, culte şi problemele minorităţilor naţionale precum şi punctul de vedere negativ al Guvernului.
Propunerea legislativă are ca obiect de reglementare acordarea de despăgubiri sau compensaţii financiare cetăţenilor români, victime ale stării de război din 1944, pentru bunurile distruse de către armatele străine  ce au invadat Podişul Transilvaniei, au fost victime sau au fost nevoiţi să se refugieze din domiciliul lor ca urmare a stării de război şi au suferit persecuţii etnice, politice sau religioase.
Actul normativ se respinge, deoarece în legislaţia română adoptată după Revoluţia din 1989 există mai multe reglementări printre care anumitor categorii de persoane li s-au acordat despăgubiri sau compensaţii pentru pierderile materiale suferite din alte motive decât naţionalizarea sau trecerea abuzivă în proprietatea statului. 
Prin Decretul-lege nr.118/1990 s-au acordat unele drepturi persoanelor persecutate din motive politice de dictatura instaurată cu începere de la 6 martie 1945, precum şi a celor deportate în străinătate ori constituite în prizonieri.
Acordarea de despăgubiri sau compensaţii băneşti doar persoanelor menţionate în prezenta iniţiativă legislativă constituie, în opinia noastră, o discriminare pozitivă a acestora în raport cu restul populaţiei  ţării, care, de asemenea, a avut de suferit de pe urma  războiului.

Iniţiatorul propunerii legislative nu precizează sursele financiare necesare acordării sprijinului financiar propus, încălcându-se astfel dispoziţia art.138 alin.5 din Constituţia României, care prevede că „Nici o cheltuială bugetară nu poate fi aprobată fără stabilirea sursei de finanţare”.
În acelaşi sens art.15 alin.1 din Legea nr. 500/2002 privind finanţele publice, prevede că „ În cazurile în care se fac propuneri de elaborare a unor proiecte de acte normative a căror aplicare atrage micşorarea veniturilor sau majorarea cheltuielilor aprobate prin buget, trebuie să se prevadă şi mijloacele necesare pentru acoperirea minusului de venituri sau creşterea cheltuielilor”. 


Propunerea legislativă face parte din categoria legilor ordinare, potrivit art. 76 din Constituţia României, republicată.
La dezbaterea propunerii legislative a participat, în conformitate cu prevederile art. 51 şi 52 din Regulamentul Camerei Deputaţilor, Domnul deputat Mircea Giurgiu, iniţiatorul propunerii legislative.
La lucrările comisiei au participat  21  deputaţi, din totalul de 28 membri ai comisiei.

Raportul comisiei a fost respins cu majoritate de voturi. 
Propunerea legislativă a fost respinsă de Senat în şedinţa din data de 22 noiembrie 2006, în calitate de primă Cameră sesizată.
Propunerea legislativă, potrivit art. 75 din Constituţia României, republicată şi a art. 86 din Regulamentul Camerei Deputaţilor, este de competenţa decizională a Camerei Deputaţilor.
În urma dezbaterii propunerii legislative privind acordarea de despăgubiri sau compensaţii financiare cetăţenilor români, victime ale stării de război din 1944, pentru bunurile distruse de către armatele străine  ce au invadat Podişul Transilvaniei, în şedinţa din data de 13.02.2007, comisia propune respingerea acesteia.
	PREŞEDINTE,

Mihai Nicolae Tănăsescu
	SECRETAR,

Radu Cătălin Drăguş


              Expert:
       Luminiţa Popescu

